Hillary Clintonin kampanja ja demokraattipuolue rahoittivat suoraan entisen brittiagentin vetämään tutkimusta Trumpin Venäjä-kytköksistä, kertoo The Washington Post.

Amerikkalaislehden mukaan Clintonin kampanjaorganisaatio ja demokraattien kansallinen komitea maksoivat tutkimuksesta käyttämänsä lakifirman kautta yhtiölle, joka palkkasi sittemmin kuuluisaksi tulleen Trump-muistion kirjoittajan, entisen brittiagentin Christopher Steelen.

Muistion takana on jo aiemmin kerrottu olleen rahoitusta sekä Clintonin tukijoilta että republikaaneilta. Rahoituksen lähteen tarkentuminen on silti voitto Trumpille, joka on kutsunut skandaalisisältöistä muistiota ja siihen liittyvää tutkimusta noitajahdiksi.

Viimeksi lauantaina Trump vaati Twitter-tilillään rahoittajien paljastamista. Myös kongressin republikaanit ovat pitkään yrittäneet saada tutkimuksen tehneen yhtiön kertomaan, mitkä demokraattittahot sitä rahoittivat.

” Officials behind the now discredited "Dossier" plead the Fifth. Justice Department and/or FBI should immediately release who paid for it.— Donald J. Trump (@realDonaldTrump) October 21, 2017

Jos twiitti ei näy, voit katsoa sen täältä.

The Washington Postin mukaan tutkimuksen Trumpin kampanjan ja venäläisten yhteyksistä käynnisti alun perin tuntematon republikaanipuolueen rahoittaja. Clintonille ja demokraateille työskennellyt asianajajana ja tutkimusta tehnyt washingtonilaisyhtiö Fusion GPS kuitenkin sopivat selvityksen jatkamisesta huhtikuussa 2016, ja sitä jatkettiin marraskuussa pidettyjen vaalien alle saakka.

Lehden mukaan Clintonin kampanja maksoi asianajotoimistolle kesäkuun 2015 ja joulukuun 2016 välisenä aikana asianajokuluina 5,6 miljoona dollaria eli noin 4,8 miljoonaa euroa. Lisäksi puolue maksoi yhtiölle 3,6 miljoonaa dollaria eli 3 miljoonaa euroa. Luvuista ei kuitenkaan voi päätellä, kuinka suurella osalla kuluista rahoitettiin Trump-selvitystä.

Venäjällä aikaisemmin työskennelleen Steelen koostama muistio on koottu useista Fusion GPS -yhtiön raporteista. Muistiossa väitettiin Venäjällä olevan hallussaan erittäin henkilökohtaista materiaalia Trumpista, ja esitettiin maan voivan hyödyntää sitä kiristystarkoituksessa.

Muistion sisältö päätyi amerikkalaismediaan tammikuussa, mutta sen paikkansapitävyys on kyseenalaistettu. CNN kuitenkin kertoi huhtikuussa liittovaltion poliisin FBI:n vahvistaneen osan sen sisällöstä.

Uudelleen julkisuuteen muistio nousi lokakuun alussa, kun sen kerrottiin päätyneen myös osaksi Trumpin Venäjä-yhteyksiä selvittävän erikoissyyttäjän Robert Muellerin vetämää tutkintaa.